CELEX: C2006/326/158
Language: da
Date: 2006-12-30 00:00:00
Title: Sag T-332/06: Sag anlagt den 29. november 2006 — Alcoa Trasformazioni mod Kommissionen

30.12.2006   
            
            
               DA
            
            
               Den Europæiske Unions Tidende
            
            
               C 326/77
            
         Sag anlagt den 29. november 2006 — Alcoa Trasformazioni mod Kommissionen
   (Sag T-332/06)
   (2006/C 326/158)
   Processprog: engelsk
   Parter
   
      Sagsøger: Alcoa Trasformazioni Srl (Portoscuso, Italien) (ved advokaterne M. Siragusa, T. Müller-Ibord, F.M. Salerno og T. Graf)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 19. juli 2006 (1) annulleres, for så vidt som den vedrører sagsøgeren og de elektricitetspriser, som sagsøgeren skal betale i Portovesme og Fusina, eller beslutningen annulleres, for så vidt som den kvalificerer disse priser som ulovlig ny støtte.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Dette søgsmål er indgivet i henhold til artikel 230 EF med påstand om annullation af Kommissionens beslutning af 19. juli 2006 (herefter »beslutningen fra 2006«), hvorved de elektricitetspriser, der finder anvendelse for sagsøgerens aluminiumsværker i Portovesme på Sardinien og Fusina i Veneto-regionen, kvalificeredes som ulovlig ny støtte, og der indledtes en formel procedure i henhold til artikel 88, stk. 2, EF vedrørende disse priser.
   Sagsøgeren gør gældende, at beslutningen fra 2006 er urigtig og ulovlig, for så vidt som den fraviger Kommissionens egen tidligere beslutning, hvorved det lagdes til grund, at de omhandlede priser ikke udgør statsstøtte, og tilsidesætter den procedure, som Kommissionen i et sådant tilfælde burde følge. Sagsøgeren gør nærmere bestemt tre anbringender gældende:
   Sagsøgeren gør for det første gældende, at Kommissionen ved at indlede en formel procedure vedrørende de omhandlede priser og ved at kvalificere dem som ulovlig ny støtte har foretaget et åbenbart urigtigt skøn og tilsidesat artikel 88, stk. 2, EF, eftersom, (i) der ikke var noget grundlag for at lægge til grund, at priserne medfører en fordel, der udgør statsstøtte, og (ii) Kommissionen ikke foretog nogen egentlig bedømmelse af, hvorvidt priserne faktisk medfører en sådan fordel for sagsøgeren. Sagsøgeren gør endvidere gældende, at priserne, således som det bekræftes af »beslutningen fra 1996«, svarede til de priser, der kunne forventes krævet af en rationel markedsaktør under sædvanlige markedsvilkår, og derfor ikke skaber en fordel for sagsøgeren, der udgør støtte. Derimod hævdes det i beslutningen fra 2006 blot, at priserne skaber en fordel, uden at der foretages en sådan bedømmelse. Det hævdes, at Kommissionen hermed så bort fra det, den selv havde lagt til grund i den tidligere beslutning, og dens egne bemærkninger i den aktuelle beslutning vedrørende de faktiske omstændigheder, der bekræfter, at der ikke foreligger en sådan fordel. Sagsøgeren gør endvidere gældende, at Kommissionen tilsidesatte den i artikel 253 EF fastsatte forpligtelse til at give en tilstrækkelig begrundelse.
   For det andet gør sagsøgeren gældende, at Kommissionen har tilsidesat retssikkerhedsprincippet og princippet om beskyttelse af den berettigede forventning, idet den faktisk har tilsidesat »beslutningen fra 1996« og kvalificeret priserne som ny statsstøtte, hvilket er i klar modstrid med, hvad den tidligere har lagt til grund. Det er sagsøgerens opfattelse, at Kommissionens oprindelige konklusioner fortsat er gældende, så længe de betragtninger, hvorpå Kommissionens oprindelige beslutning var støttet, ikke undergår faktiske ændringer.
   Sagsøgeren gør for det tredje gældende, at Kommissionen tilsidesatte artikel 88 EF og de processuelle rammer, som denne bestemmelse indeholder vedrørende eksisterende støtte, og artikel 1, litra b), punkt v), og artikel 17-19 i forordning (EF) nr. 659/99 (2) samt grundlæggende fællesskabsretlige principper.
   
      (1)  EUT 2006 C 214, s. 5.
   
      (2)  Rådets forordning (EF) nr. 659/1999 af 22.3.1999 (EFT L 83, s. 1).